Bosh ogʻrigʻi
Bosh ogʻrigʻi — boshda ogʻriq hissining paydo bo'lishi turli xastaliklarda eng koʻp uchraydigan belgilaridan biri hisoblanadi. Bosh og'rig'i miya pardalari va tomirlaridagi nerv oxirlarining taʼsirlanishi tufayli kelib chiqadi. Og'riq sabalariga qattiq charchash, shamollash, asabiylashish holatlari, burun yondosh boʻshliqlarining kasalliklari, gipertoniya, miyada qon aylanishining buzilishi yoki unda oʻsma paydo boʻlishi, yuqumli kasalliklar, ichki aʼzolar kasalliklari, zaharlanish va boshqa bosh ogʻrigʻiga sabab boʻladi. Tomirlar kasalliklarida bosh oʻqtin-oʻqtin ogʻrib, kishi qattik charchaganda, spirtli ichimliklar ichganda, koʻp chekkanda, shuningdek shovqinsuron, noxush hid, ravshan yorugʻlik taʼsir etganda kuchayadi. Gipertoniya kasalligi bilan ogʻrigan bemorlar uxlab turganidan keyin boshida ogʻirlik sezadi va ensasi tortishib ogʻriydi. Odatda, shamollatilgan xonada uxlaganda va ertalab yengil mashqlar qilganda ogʻriq kamayadi. Migren bosh ogʻrigʻining bir shakli boʻlib, unda boshning oʻng yoki chap yarmi tutib-tutib ogʻriydi. Osteoxondroz bosh muskullari taranglashganda, ish vaqtida, oʻqiganda boshni notoʻgʻri tutish natijasida boʻyin muskullari zoʻriqishi oqibatida ham bosh ogʻriydi. Xira yorugʻda oʻqib yozganda koʻzga zoʻr kelishi, koʻz kasalligi, glaukoma ham bosh ogʻrigʻiga sabab boʻlishi mumkin. Doim bosh ogʻrib tursa bemor sinchiklab tekshirilishi va bosh ogʻrigʻi sababi aniqlangandan soʻng shifokor nazoratida davolanishi lozim.